钦定古今图书集成/明伦汇编/官常典/第752卷 > 宋师襄
## 钦定古今图书集成/明伦汇编/官常典/第752卷 > 宋师襄

按《明外史》本传：“师襄，耀州人，万历四十四年进士。历
官御史。天启三年五月，力请罢内操，言自刘朝营脱
死日，与沈㴶密谋为固宠计。于是㴶以募兵为朝外
护，朝以内操为㴶内援，宫府内外，止知有朝，不知有
天子。天牖圣聪，一旦发露，屏之南京。然朝虽去，而所
蓄三千，虎旅安归？世岂有蓄怨藏怒之人，潜布亲信
于左右而不为患者。今日之计，惟有散之而已。至平
日卵翼朝者，黄克缵也；朝感恩图报，亡何以戎政内
宣；抄参朝者，毛士龙也，朝顿足切齿。未几，以邵辅忠
构陷削籍。岂非握兵据要，转相恐喝，以至是乎？”帝以
内操祖宗故事，不纳。俄陈足财之策，请减上供，汰冗
官，核营造，省赏赉，皆宦官所不便，格不行。奉圣夫人
客氏子及中官王体干、宋晋、魏进忠等十二人，俱世
袭锦衣。师襄力谏。已，言：左副都御史熊尚文、工部侍
郎周应秋、登莱巡抚袁可立当去不去，光禄卿须之
彦、太常卿吕纯如不当来而来，乞显赐黜斥。帝皆不
听，而尚文、应秋旋引去。四年巡按河南，陛辞，言：“今日
章满公车，皆曰治平要务”，乃终日筹边事，商国计，饬
吏治，计民生，弭盗贼，而漫无实效。所以然者，台谏以
进言为责，条奏一入，即云尽职，言之行否，置弗问矣。
六曹以题覆为责，题覆一上，便称毕事，事之行否，置
弗问矣。内阁以票拟为责，票拟一定，即为明纶，旨之
行否，亦置弗问矣。上下相委相蒙，养成口舌世界。今
民怨“极，天怒深，灾害遝然并至。良民不得其生，相聚
思乱，十有八九。臣恐今日之患，不在辽左，不在黔、蜀，
而即在数百年休养之赤子也。”报闻。既抵任，惩贪举
廉，政绩甚著。明年复命荐部内人才，首及尚书盛以
弘。魏忠贤责以徇私，贬一秩调任，师襄遂归。崇祯元
年召复官，擢太仆少卿，屡迁至太常卿致仕。奸人宋
梦郊假师襄手书营兵部，事觉，师襄被逮，系狱者二
年，至徐石麒为刑部，始获雪。十六年冬，贼陷耀州，不
屈死。